和李公擇題相國寺壞壁山水歌
作者：劉攽
朝代：宋

paragraphs: 蒼山本自千萬丈，怪爾斷落盈尺中。
枯松挂崖正矯矯，白雲出谷方溶溶。
憶昨高秋十日雨，百川湧溢騰蛟龍。
丹青壞劫不可駐，金碧拂地俱成空。
人間流落萬餘一，掇拾補綴幾無從。
當時畫手合衆妙，得此誠是第一工。
松陰行人何草草，禿幘小蓋馬色驄。
長塗未竟不得息，嘯歌正爾來悲風。
巨靈擘華疏黄河，夸娥移山開漢東。
海波芥子互出沒，大雄遊戲神與通。
我今與君未嘗覺，指視壁畫將無同。
新詩飄飄脫俗格，得閒會復來從容。